runetrust/blame-folketinget-dk huggingface dataset:
Özlem Sara Cekic (SF), 2008-05-23:
Før valgkampen og under valgkampen gjorde Dansk Folkeparti rigtig meget ud af at fortælle, at der skulle flere penge til social- og sundhedsassistenterne og også til dem, der arbejder i ældresektoren.
Så har Dansk Folkeparti i modsætning til SF faktisk en indflydelse, der gør, at Dansk Folkeparti faktisk kan tilføre de midler, der skal til, hvis social- og sundhedsassistenterne og sygeplejerskerne og dem, der arbejder i ældresektoren, skal have mulighed for at få det her lønløft.
Mig bekendt har Dansk Folkeparti ikke benyttet sig af den indflydelse.
Man har sagt noget før valgkampen og under valgkampen, men noget andet herinde.
Derfor vil jeg rigtig gerne vide, om ordføreren har lyst til lige at svare på, om Dansk Folkeparti har gjort sig nogle tanker om, hvordan man skal rekruttere offentligt ansatte til ældresektoren.
Har Dansk Folkeparti gjort sig nogen overvejelser?
Har Dansk Folkeparti nogen visioner på det her område, både når det gælder de ældre, og når det gælder de ansatte, og når det gælder, hvor mange hænder der skal være?
Vi kan vel godt få svar på bare nogen af overvejelserne, selv om den her del ikke behøver at blive stemt hjem i dag.
Bent Bøgsted (DF), 2008-05-23:
Vi har selvfølgelig gjort os nogle overvejelser.
Det er helt klart.
Jeg mener heller ikke, at jeg på noget tidspunkt heroppefra har sagt, at vi er afvisende over for at få en lønkommission.
Jeg har bare sagt, at det er vigtigt, at partierne får sat sig ned, når strejken er overstået, og får talt igennem, hvad man vil med en kommission, hvad den skal føre til, om pengene.
Det er sådan noget, vi skal diskutere igennem, når strejken er overstået.
Louise Schack Elholm (V), 2008-05-23:
Overenskomstparterne er i gang med deres forhandlinger, og jeg håber på, at de snart når til enighed.
Claus Hjort Frederiksen (V), 2008-05-23:
Vi skal værne om den danske tradition for, at overenskomstparterne forhandler uden politisk indblanding udefra, og det gælder også i den nuværende situation, hvor parterne konflikter.
Per Clausen (EL), 2008-05-23:
Jeg vil spørge beskæftigelsesministeren, om det ikke er rigtigt forstået, at regionernes økonomi styres af staten, og at det dermed også er staten - dvs. regeringen og Folketinget - der afgør, hvilke økonomiske muligheder regionerne har for at indgå aftaler med de medarbejdere, som nu ønsker at få en rimelig lønforhøjelse.
Claus Hjort Frederiksen (V), 2008-05-23:
Enhver form for politiske tilkendegivelser af, hvad der måtte være til rådighed, er kun forstyrrende for overenskomstparternes mulighed for at finde en fælles løsning, og jeg vil derfor ikke bevæge mig ind på dette emne.
Per Clausen (EL), 2008-05-23:
Jamen er det ikke rigtigt, at der er kommet en sådan tilkendegivelse fra regeringen, og er det ikke rigtigt, at finansministeren klart har tilkendegivet, at f.eks. en løsning på regionernes område, der betyder, at man i stedet for at bruge midlerne på vikarer bruger midlerne til at hæve lønningerne med, kan staten ikke acceptere?
Kendsgerningen er jo, at beskæftigelsesministeren måske ikke blander sig, men så er han formentlig en af de få ministre, der ikke blander sig, og vi ved hvert fald, at finansministeren gør det hele tiden.
Claus Hjort Frederiksen (V), 2008-05-23:
Jeg synes, det er udtryk for manglende respekt for den danske model, når partierne i Folketinget begynder at foregribe begivenhederne og vil blande sig i spørgsmål, der vedrører endnu uafsluttede overenskomstforhandlinger.
Ole Sohn (SF), 2008-05-23:
Det er altid rart at høre en minister, der er velforberedt og har gode notater, men jeg kan måske starte et andet sted.
Bekymrer det ikke regeringen, at der er tusindvis af ubesatte stillinger inden for sundhedsvæsenet og på socialområdet, og bekymrer det ikke regeringen, at alle prognoser viser, at om 5 år vil vi mangle 35.000 medarbejdere i social- og sundhedssektoren, hvis der ikke gøres noget for at tiltrække og fastholde medarbejderne?
Claus Hjort Frederiksen (V), 2008-05-23:
Det emne vil jeg ikke bevæge mig ind på i denne sammenhæng.
Enhver form for politisk indblanding eller tilkendegivelser af eventuelle lønforskelle vil være utidig indblanding og vil kun vanskeliggøre overenskomstparternes mulighed for at finde en løsning.
Det er vigtigt, at vi giver parterne den nødvendige arbejdsro til at prøve at finde en løsning, og det er den bedste håndsrækning, vi her fra Folketinget kan give parterne.
Ole Sohn (SF), 2008-05-23:
Når man som ministeren gør et nedslag i sine notater, er det jo vigtigt, at man rammer det rigtige svar.
Helt præcist spurgte jeg overhovedet ikke til noget som helst, der har med løn at gøre.
Jeg henviste faktisk til det forslag om en ligelønskommission, som SF har fremsat, og som er begrundet i, at vi er i en situation, hvor der er ubesatte stillinger i sundhedssektoren og ubesatte stillinger i socialsektoren.
Alle prognoser, som regeringen i øvrigt har verificeret, viser, at selv med det i dag ikke særlig gode serviceniveau i social- og sundhedssektoren vil der mangle 35.000 medarbejdere, og er det ikke noget, en beskæftigelsesminister er ansvarlig for og har et vist medansvar for at sikre en løsning på?
Claus Hjort Frederiksen (V), 2008-05-23:
Enhver form - og nu gentager jeg mig selv - for politisk indblanding eller tilkendegivelser vil kun vanskeliggøre overenskomstparternes mulighed for at finde en løsning.
Johanne Schmidt-Nielsen (EL), 2008-05-23:
Jeg vil starte med at spørge ministeren, om ministeren overhovedet anerkender, at vi i Danmark har et problem med uligeløn, og jeg kan afsløre, at lønforskellen mellem mænd og kvinder i Danmark p.t. er 18 pct., og at lønforskellen er vokset siden denne regering, som ministeren er en del af, trådte til.
Mener ministeren, at det er et problem, at vi i Danmark ikke har ligeløn mellem mænd og kvinder?
Claus Hjort Frederiksen (V), 2008-05-23:
Med fare for at gentage mig selv, for jeg har lige svaret på det spørgsmål: Det emne vil jeg ikke bevæge mig ind på i denne sammenhæng, for enhver form for politisk indblanding i eller tilkendegivelser om eventuelle lønforskelle vil være utidig indblanding og vil kunne vanskeliggøre overenskomstparternes muligheder for at finde en løsning.
Johanne Schmidt-Nielsen (EL), 2008-05-23:
Nu mener jeg jo ikke, at spørgsmålet om ligeløn mellem mænd og kvinder alene knytter sig til den konflikt, som vi står i.
Jeg mener sådan set, at det er et overordnet politisk spørgsmål, og jeg synes, at det er meget underligt, at vi har en minister, som ikke vil svare Folketinget på, om det er et problem, at mænd og kvinder ikke får den samme løn i Danmark.
Så jeg vil spørge igen: Mener ministeren, at det er et problem, at vi i Danmark ikke har ligeløn mellem mænd og kvinder? Så vil jeg også spørge om noget andet: Er det alene overenskomstparterne, der har ansvaret for at løse problemet med ligeløn, eller har vi i Folketinget ifølge ministeren en politisk opgave i at sikre, at mænd og kvinder i år 2008 i Danmark får ligeløn?
Claus Hjort Frederiksen (V), 2008-05-23:
Det er vigtigt, at vi giver parterne den nødvendige arbejdsro til at prøve at finde en løsning.
Det tror jeg er den bedste håndsrækning, vi her fra Folketinget kan give parterne.
Line Barfod (EL), 2008-05-23:
Jeg har meget svært ved at se, hvordan det at imødekomme de rimelige krav, der er stillet, vil kunne vanskeliggøre en løsning; det kan jeg altså ikke se.
Jeg kunne forstå det, hvis det, der var foreslået, var, at regeringen skulle gribe ind og standse konflikten, men det er jo ikke det, der er foreslået.
Der er foreslået, at man skal imødekomme et af de rimelige krav, der er stillet, nemlig at vi får gjort noget ved det kæmpestore problem med ulige løn, vi har i Danmark.
I øjeblikket er det regeringen, der har vetoretten og forhindrer, at der kan findes en løsning ved forhandlingsbordet, og derfor er det nødvendigt, at vi diskuterer sagen her i Folketinget, og det er nødvendigt, at ministeren også tager stilling til, om han ønsker en solidarisk velfærd i fremtiden, om han ønsker, at der skal være ligeløn i Danmark, eller om han ønsker, at vi skal fortsætte med at have det store løngab.
Claus Hjort Frederiksen (V), 2008-05-23:
Enhver form for politisk indblanding eller tilkendegivelse vil kun vanskeliggøre overenskomstparternes mulighed for at finde en løsning.
Birgitte Josefsen (V), 2008-05-23:
Hvis jeg hørte rigtigt, sagde Socialdemokratiets ordfører, Jens Peter Vernersen, at der ikke foregår udbud i dag.
Så ved jeg ikke rigtig, hvad det er, de har gjort i Region Midt, hvor de har udbudt mammografiscreeninger i én stor pulje, og jeg ved heller ikke rigtig, hvad det er, der foregår i Region Nord, hvor man jo har haft et udbud i forhold til grå stær-operationer, og sådan kan vi hele landet rundt finde en række af eksempler.
Jens Peter Vernersen (S), 2008-05-23:
Jeg tror, at fru Birgitte Josefsen er fuldstændig klar over, at privathospitalerne fik en konkurrencefordel, da man sidst fik en aftale om afregning, netop fordi sundhedsministeren gav en højere pris.
Det er jo virkeligheden.
Når jeg taler om udbud, er det min opfattelse, at man f.eks. kunne spørge flere forskellige privathospitaler, hvad de skal have for at lave 100 hofteoperationer, og så på den måde få en rigtig pris.
Der er jo ikke nogen som helst tvivl om, at Region Midt har været nødt til at gå ud og hente tilbud på disse brystscreeninger, som blev vedtaget her i Folketinget for 10 år siden, og som man ikke selv har kapacitet til at løse deroppe.
Der er jo heller ikke noget at sige til, at når en virksomhed så kan foretage den samme opgave dag ud og dag ind, stort set på samlebånd, kan man selvfølgelig få en billigere pris, end hvis man skal tage alle mulige opgaver indimellem.
Birgitte Josefsen (V), 2008-05-23:
Nu er det jo sådan, at lige nøjagtig mammografiscreeninger mange steder er organiseret sådan, at det er en selvstændig øvelse udeomkring, så derfor er de jo ikke indbefattet i akutberedskab osv., og derfor kan det faktisk foregå som én selvstændig handling.
Når Jens Peter Vernersen siger, at man ikke må have lov til at spørge flere privathospitaler og man ikke må have lov til at gøre det ene og det andet, så jeg vil gerne, at Socialdemokratiet - måske ikke her i dag, hvis Jens Peter Vernersen ikke kan fremlægge det, men så efterfølgende - kan dokumentere, hvor oplysningerne om, at man ikke må have lov til at foretage udbud og spørge, hvad den ene og den anden, der skal byde på opgaven, så skal have for at løse opgaven, er henne.
For jeg kender ikke til de aftaler og de love.
Jens Peter Vernersen (S), 2008-05-23:
Vi behandler jo netop nu et lovforslag fra sundhedsministeren, som i langt højere grad kunne give mulighed for at åbne op for en sund konkurrence mellem privathospitalerne.
Jeg kan forstå, at fru Birgitte Josefsen mener, at man har en sådan sund konkurrence, og at alt sådan set er, som det skal være.
Jeg er meget, meget glad for de synspunkter, som bliver fremført her, for jeg ved, at ikke mindst Danske Regioner vil være voldsomt interesserede i netop disse oplysninger.
Det vil selvfølgelig komme til at indgå i de her kommende forhandlinger; det er der ikke nogen som helst tvivl om.
Lone Dybkjær (RV), 2008-05-23:
Som hr. Jens Peter Vernersen sagde, er det jo tredje gang, vi behandler denne problemstilling - eller dele af den i hvert fald, for det er jo selvfølgelig ikke enslydende forslag - og for en person i min alder kan det jo være meget rart at få bekræftet, at ens korttidshukommelse stadig væk fungerer.
Jeg vil derfor gøre det meget kort, for jeg synes faktisk ikke, vi kan tilføje særlig meget nyt til de debatter, der allerede har været om det her.
Det er enormt vigtige debatter, og jeg håber meget på, at vi kan få nogle bedre løsninger end de eksisterende løsninger.
Jeg skal derfor kort sige om det første punkt, at vi selvfølgelig mener, at DRG-taksterne skal afspejle virkeligheden og dermed en fair konkurrenceevne, og det er meget vigtigt at få en analyse af tallene, så vi kan se, hvad der er op og ned på det.
Jeg er ikke et sekund i tvivl om, at de private sygehuse favoriseres i dag.
Medarbejderne på de offentlige sygehuse er nøjagtig lige så dygtige som medarbejderne på de private sygehuse, og derfor er der ingen som helst grund til at mene, at de private sygehuse ikke favoriseres i dag.
Det er ikke, fordi de er så meget bedre i stand til at organisere tingene; det er simpelt hen, fordi de har en anden type opgaver, og det skal selvfølgelig afspejles i DRG-systemet.
Jeg ved ikke, om man skal forpligte de private sygehuse; det afgørende er jo, at det sker.
Om der ligefrem skal ske en forpligtelse af de private sygehuse, ved jeg ikke, men igen skal det jo afspejles i DRG-taksterne, og det er for mig det afgørende.
Hvis opgaverne i øvrigt kan løses i det offentlige, er det fint for mig, men det afgørende her er igen, at der skal være ordentlig konkurrence.
Det mener alle, men som andre ordførere mener jeg så bare helt klart, at det ikke er tilfældet i dag.
Med hensyn til det tredje punkt synes jeg selvfølgelig heller ikke, at det skal være sådan, at man har en eller anden operation på et privat sygehus, og så sender man i øvrigt, hvad der måtte ske efterfølgende, videre til det offentlige system.
Det er simpelt hen ikke rimeligt, og det skal selvfølgelig også indgå i DRG-taksterne eller løses på anden vis.
Så på den måde er jeg sådan set enig i forslaget, og jeg synes virkelig, vi skal arbejde videre med det, men jeg sætter altså bare spørgsmålstegn ved, om det skal løses på den måde, som SF har foreslået, eller på en lidt anden måde.
Claus Hjort Frederiksen (V), 2008-05-23:
Det fremsatte forslag opfordrer regeringen til at nedsætte en ligelønskommission og afsætte 2 mia. kr. årligt til ekstraordinære ligelønsforbedringer i den offentlige sektor.
Jeg vil lige minde om, at overenskomstforhandlingerne ikke er afsluttede.
Jeg ser nedsættelse af en ligelønskommission som indblanding i overenskomstforhandlingerne, og jeg synes, det er udtryk for manglende respekt for den danske model, når partierne i Folketinget begynder at foregribe begivenhederne og vil blande sig i endnu uafsluttede overenskomstforhandlinger.
Regeringen må derfor afvise SF's forslag om at nedsætte en ligelønskommission.
Line Barfod (EL), 2008-05-23:
Men problemet er jo, at regeringen og Dansk Folkeparti for længst har blandet sig ved at lave nogle kommuneaftaler og regionsaftaler, der er så stramme, at der ikke er penge til at imødekomme de rimelige krav, og ved at lave en konstruktion, som gør, at finansministeren reelt har vetoret, så Danske Regioner ikke kan lave en aftale med Sundhedskartellet, hvis finansministeren ikke siger ja, så ansvaret ligger jo herinde på Christiansborg.
Partierne har blandet sig, og det er kun et spørgsmål om, hvorvidt det kun er regeringen, der må blande sig for at forhindre, at de strejkende får opfyldt deres krav, eller om vi også skal blande os for at sikre, at de kan få deres krav opfyldt, og vi kan få en solidarisk velfærd i fremtiden.
Vivi Kier (KF), 2008-05-23:
Så står vi her med et beslutningsforslag med nogle konkrete tiltag om ligebehandling af private og offentlige sygehuse.
Som det er sagt før i den her debat, har emnerne været debatteret adskillige gange i maj måned og tidligere i denne samling.
Prisfastsættelsen på de private sygehuse er jo et relevant emne og også et emne, der optager os Konservative.
Vi ønsker en klar og fair konkurrence, og derfor fremgår det også tydeligt i regeringsgrundlaget, at der skal sikres den størst mulige grad af fair konkurrence mellem offentlige og private sygehuse.
Derfor er en arbejdsgruppe netop i gang med at vurdere taksterne for afregning, og gruppens arbejde skal munde ud i en samlet plan for taksterne på de private sygehuse og skal bruges i drøftelserne ved regionernes økonomiforhandlinger i 2009.
Det næste konkrete tiltag er, at de private sygehuse forpligtes til uddannelse af sygeplejersker og speciallæger.
Allerede nu har 14 privathospitaler indgået aftale om, at sygeplejerskestuderende kan gennemføre praktikophold hos dem.
Med hensyn til speciallægeuddannelsen er der i Sundhedsstyrelsen nedsat en arbejdsgruppe, der analyserer, hvordan vi også i denne uddannelse kan inddrage de private hospitaler.
Disse analyseresultater forventes færdige efter sommerferien, og vi Konservative glæder os til at se dem.
Fra konservativ side vil vi nemlig følge både analyser og handleplaner nøje.
Vi finder de nævnte tiltag relevante, men igen er der jo sat handling i værk på mange af felterne.
For os Konservative
er det patienten, der skal spille hovedrollen, dvs. hurtig behandling af høj kvalitet.
Det udvidede frie sygehusvalg er med til at sikre en hurtigere behandling af alle.
Det udvidede frie sygehusvalg er jo netop en patientrettighed, som uanset social status og privat forsikring giver ret til behandling på et privat sygehus, såfremt det offentlige sygehusvæsen ikke kan tilbyde behandling inden for 1 måned.
Siden 2002 har ca. 170.000 patienter benyttet sig af dette udvidede frie sygehusvalg, og jeg tror egentlig, at de er ret tilfredse med ordningen.
Samtidig er det offentlige sundhedsvæsen løftet med mere end 17 mia. kr. fra 2001 til 2008, så vi kan ikke genkende bemærkningerne om at favorisere de private sygehuse.
Vi kan ikke tilslutte os beslutningsforslaget.
Eigil Andersen (SF), 2008-05-23:
Det er nogle lakoniske og kortfattede, men velindstuderede svar, der kommer.
Jeg vil kalde det en fornyelse af den politiske debatform, men jeg betragter det ikke som nogen god fornyelse, og jeg må sige det, som det er, nemlig at jeg kommer til at tænke på den reklame, som mange sikkert kender, med Duracellkaninen, der står og nikker og nikker.
Her siger man altså det samme og det samme.
Jeg vil sige til ministeren, at der jo er to parter i en overenskomstforhandling.
Den ene part er et fagforbund og dets medlemmer - nogle af medlemmerne sidder heroppe på tilhørerpladserne - og den anden part er arbejdsgiversiden.
Hvordan kan det forhold, at der her er et forslag, som i virkeligheden forsøger at bevæge sig ind på, hvad vi, om jeg så må sige, på arbejdsgiversiden skal gøre, betragtes som en indgriben i overenskomstforhandlingerne?
Claus Hjort Frederiksen (V), 2008-05-23:
Jeg vil derfor slet ikke bevæge mig ind på det emne.
Ole Sohn (SF), 2008-05-23:
Ordføreren har misforstået spørgsmålet, for det havde sådan set ikke noget med overenskomsterne at gøre.
Er det ikke noget, der interesserer Venstre, og har Venstre ikke en interesse i, at vi kan rekruttere den fornødne arbejdskraft?
Det var mere et velfærdspolitisk spørgsmål, som bør interessere alle Folketingets partier, uagtet hvad der i øvrigt måtte foregå.
Solen har også skinnet i dag, men det er ikke det, jeg spørger om.
Jeg spørger sådan set bare om, hvordan man sådan inden for det rent velfærdspolitiske ser på det at have en ordentlig og velfungerende social- og sundhedssektor.
Louise Schack Elholm (V), 2008-05-23:
Da spørgsmålet er stillet i forbindelse med det her beslutningsforslag kan jeg ikke forestille mig andet, end at det vil blive opfattet som et politisk partsindlæg i den her diskussion, og derfor ønsker jeg ikke at komme med en tilkendegivelse på det område.
Johanne Schmidt-Nielsen (EL), 2008-05-23:
Da jeg spurgte ministeren for lidt siden, fortalte jeg ministeren, at der er en lønforskel mellem mænd og kvinder i Danmark på 18 pct., og at den lønforskel som sagt faktisk er stigende.
Som et af de eneste EU-lande er det sådan, at Danmark har en stigende lønforskel mellem mænd og kvinder.
En del af den lønforskel kan ikke undskyldes, men forklares ved, at mænd og kvinder arbejder i forskellige fag.
Der er også omkring 6 pct. af den her lønforskel, som slet ikke kan forklares.
Man kan altså ikke finde ud af, hvad årsagen er.
Det har ikke noget at gøre med, hvilket fag man arbejder i, eller hvor lang uddannelse man har osv.
Det spørgsmål, jeg nu vil stille, handler ikke om konflikten.
Det handler ikke om overenskomsten, og derfor gider jeg altså ikke høre et svar om, at det er utidig indblanding.
For jeg stiller et overordnet politisk, principielt spørgsmål, og det spørgsmål er: Mener ordføreren, at det er et problem, at vi i Danmark ikke har ligeløn mellem mænd og kvinder?
Det er et principielt, overordnet spørgsmål.
Nej, det ville ikke blive opfattet som en politisk tilkendegivelse i den her konflikt.
Det er et spørgsmål, som man må forholde sig til som folketingsmedlem i Danmark.
Det er et overordnet, principielt spørgsmål om, hvilket samfund man ønsker at leve i.
Man må da som folketingsmedlem kunne forholde sig til, om man mener, det er et problem, at mænd og kvinder ikke får det samme i løn i Danmark.
Jeg vil gerne have et svar fra ordføreren.
Mener ordføreren, at det er et problem, at mænd og kvinder ikke tjener det samme i Danmark?
Louise Schack Elholm (V), 2008-05-23:
Så du kan spørge mig igen, når overenskomstforhandlingerne er veloverstået, og så vil jeg være glad for at tage debatten dér.
På nuværende tidspunkt ønsker jeg ikke at udtale mig politisk på det her område.
Et svar på det vil blive betragtet som en politisk tilkendegivelse, og jeg ønsker ikke at komme med en politisk tilkendegivelse i den diskussion, for jeg ønsker at give overenskomstparterne fuldstændig arbejdsro.
Enhver form for politisk tilkendegivelse vil forstyrre overenskomstparternes mulighed for at nå til enighed, og det ønsker jeg ikke at forstyrre.
Eigil Andersen (SF), 2008-05-23:
Jeg vil da gerne spørge ordføreren, om man i regeringen og i regeringspartierne har overvejet at ændre debatformen, for jeg må indrømme, at for mig virker det her hånligt og temmelig arrogant.
Louise Schack Elholm (V), 2008-05-23:
Så ville vi i hvert fald kunne komme hjem tidligere.
Per Clausen (EL), 2008-05-23:
Jeg synes for så vidt, at fru Louise Schack Elholms svar er meget klare.
Hun har selvfølgelig erkendt, at hvis man vil sikre den offentlige sektor i fremtiden med en ordentlig kvalitet, og hvis man vil sikre ligeløn, kræver det, at finansministeren stiller nogle flere penge til rådighed for regionerne, og derfor ønsker hun ikke at svare.
Dermed er det jo også helt klart, at regeringen har ansvaret for, at denne konflikt ikke løses.
Louise Schack Elholm (V), 2008-05-23:
Enhver form for politisk tilkendegivelse vil forstyrre overenskomstparternes mulighed for at nå til enighed.
Per Clausen (EL), 2008-05-23:
Jeg går så også ud fra, at fru Louise Schack Elholm er enig med mig i, at den ultimative måde at forstyrre mulighederne for at nå frem til et resultat på jo vil være, hvis Folketinget vedtager en overenskomst, som de strejkende ikke ønsker at acceptere, og Folketinget altså derved pånøder dem nogle dårlige løn- og ansættelsesvilkår.
Og jeg går ud fra, at hvis der skulle komme et sådant forslag fra regeringens side, ville det blive afvist af fru Louise Schack Elholm med de samme formuleringer, som hun har brugt i dag.
Eigil Andersen (SF), 2008-05-23:
Der skal jo to parter til en dialog, og det er jo tydeligt på de svar, vi får her, at den ene part i den her dialog er mentalt fraværende.
Men det skal nu ikke afholde mig fra at komme frem med de synspunkter, jeg mener er rigtige.
Venstres finansordfører sagde til Jyllands-Posten den 14. april 2008 : »Vi lytter til, hvad parterne mener, at vi fra politisk hold kan hjælpe med.
Siden da synes jeg, det er blevet meget klart, at parterne mener, at man fra politisk hold kan hjælpe med en ligelønskommission.
FOA kræver en ligelønskommission, Sundhedskartellet kræver det, BUPL gør det, og på arbejdsgiversiden har Kommunernes Landsforening aftalt med FOA, at KL gerne medvirker konstruktivt i en ligelønskommission.
Nu tilhører jeg jo et parti, der går ind for de frie forhandlinger og går ind for, at de skal gå deres gang.
Det gør de jo også, og nu er der så for øjeblikket strejke.
Min forhåbning er, at ministeren også tilhører et parti, som støtter det princip.
Jeg kan jo forstå, at der her bliver skitseret nogle ting.
Betyder det og de udtalelser fra ministeren, der bliver gentaget med to-tre variationer, så vidt jeg lige kan høre, at ministeren vil garantere, at der ikke kommer et regeringsindgreb i den her overenskomstkonflikt?
Claus Hjort Frederiksen (V), 2008-05-23:
Jeg vil lige minde om, at overenskomstforhandlingerne ikke er afsluttet, og derfor vil jeg slet ikke bevæge mig ind på det emne.